Shinsengumi

Shinsengumi () ialah sebuah organisasi polis rahsia kecil, terdiri daripada kumpulan elit pemain pedang yang dianjurkan oleh golongan orang awam dan samurai berpangkat rendah, yang ditugaskan oleh bakufu (kerajaan tentera) semasa zaman Bakumatsu Jepun (penghujung Keshogunan Tokugawa) pada tahun 1863. Pertubuhan ini aktif sehingga tahun 1869.Stephane Lun (2021) "A Guide on Shinsengumi: the background and management." [Kindle paperwhite version] Retrieved from amazon.com Ia ditubuhkan bagi melindungi wakil-wakil keshogunan di Kyoto pada ketika satu titah maharaja yang kontroversi untuk menghalau perdagangan asing dari Jepun telah dikeluarkan, dan setelah puak Chōshū dipaksa keluar dari istana maharaja. Kumpulan ini menjadi terkenal hasil penglibatan mereka dalam peristiwa-peristiwa penting seperti Peristiwa Ikedaya dan rampasan kuasa 18 Ogos, antara lain. Ahli-ahlinya direkrut daripada sekolah-sekolah ilmu permainan pedang di Edo.

 Latar belakang 
Pembukaan paksa Jepun kepada Barat pada tahun 1854, yang memaksa negara itu membuka pelabuhan kepada perdagangan asing atau berdepan konflik ketenteraan, telah memburukkan lagi ketidakstabilan politik dalaman. Aliran pemikiran sonnō jōi ("menjunjung Maharaja, mengusir orang asing") semakin mendapat sokongan, khususnya di Domain Chōshū, sehingga tercetus pemberontakan di Kyoto. Sebagai tindak balas, Keshogunan Tokugawa menubuhkan Rōshigumi pada 19 Oktober 1862, iaitu satu pasukan yang terdiri daripada rōnin (samurai tidak bertuan) yang direkrut daripada sekolah-sekolah permainan pedang di Edo.Dougill J. "Kyoto: a cultural history". Oxford University Press, 2006 p. 171. . Misi utama pasukan ini ialah melindungi Shōgun Tokugawa Iemochi semasa lawatannya ke Kyoto untuk menghadap Maharaja Kōmei bagi membincangkan pelaksanaan titah maharaja berkaitan pengusiran orang asing.Oishi M. Shinsengumi: Saigo no Bushi no Jitsuzō. Shin Jinbutsu Oraisha, Tokyo, 2004.

Walaupun dibiayai oleh kerajaan bakufu, pemimpin Rōshigumi, Kiyokawa Hachirō, sebenarnya setia kepada maharaja dan merancang untuk menggunakan pasukan tersebut bagi mengawal Kyoto. Apabila rancangan ini terbongkar, Rōshigumi diperintahkan kembali ke Edo dan dibubarkan. Kebanyakan ahlinya kemudiannya membentuk Shinchōgumi di bawah perlindungan Domain Shōnai. Bagaimanapun, seramai 19 orang ahli memilih untuk kekal di Kyoto dan menubuhkan Mibu Rōshigumi, yang berpusat di kawasan Mibu, sebuah perkampungan di barat daya Kyoto.Stephane Lun (2021) "A Guide on Shinsengumi: the background and management"

Mibu Rōshigumi pada awalnya dibahagikan kepada tiga puak utama yang dipimpin oleh Serizawa Kamo, Kondō Isami dan Tonouchi Yoshio. Pertubuhan ini kemudiannya dilanda konflik dalaman, termasuk pembunuhan Tonouchi, hukuman seppuku yang diperintahkan oleh Serizawa, serta beberapa ahli yang melarikan diri. Pergolakan dalaman ini akhirnya membawa kepada penyusunan semula kumpulan tersebut, yang kelak dikenali sebagai Shinsengumi.Stephane Lun (2021) "A Guide on Shinsengumi: the background and management."

 Sejarah 
Selepas menilai keadaan politik di Kyoto, Matsudaira Katamori merasakan bahawa peranan Mibu Rōshigumi perlu diubah daripada sekadar melindungi keshogunan kepada meronda jalanan di Kyoto dan memulihkan ketenteraman atas nama bakufu Tokugawa. Pada 18 Ogos 1863, Mibu Rōshigumi secara rasmi dinamakan semula sebagai Shinsengumi, satu nama yang dipercayai dicetuskan oleh Matsudaira sendiri. Shinsengumi kemudiannya diberi kebenaran oleh Domain Aizu untuk menjalankan tugas kepolisan di Kyoto bagi menentang puak anti-Tokugawa, khususnya Domain Chōshū dan Satsuma."Bessengumi"

Pada peringkat awal, Shinsengumi dipimpin oleh Serizawa Kamo, Niimi Nishiki dan Kondō Isami. Bagaimanapun, tingkah laku Serizawa yang ganas dan tidak terkawal menimbulkan konflik dalaman. Atas arahan Matsudaira Katamori, Serizawa dan pengikutnya telah disingkirkan; Niimi dipaksa melakukan seppuku, manakala Serizawa sendiri dibunuh oleh anggota Shinsengumi yang diketuai Hijikata Toshizō. Pergolakan dalaman ini akhirnya meninggalkan Kondō Isami sebagai pemimpin utama Shinsengumi. Kumpulan ini kemudiannya meraih kemasyhuran selepas Peristiwa Ikedaya pada 8 Julai 1864, apabila mereka berjaya menumpaskan sekumpulan revolusioner Chōshū dan dipercayai menghalang pembakaran besar-besaran di Kyoto, sekali gus meningkatkan reputasi serta menarik lebih ramai anggota baharu.

 Struktur organisasi 
Pada kemuncaknya, Shinsengumi mempunyai kira-kira 300 anggota. Mereka merupakan kumpulan samurai pertama pada era Tokugawa yang membenarkan penyertaan dari golongan bukan samurai, seperti petani dan peniaga. Ramai yang menyertai kumpulan ini kerana mahu menjadi samurai dan terlibat dalam hal politik. Walau bagaimanapun, anggapan bahawa kebanyakan anggota Shinsengumi berasal dari golongan bukan samurai adalah salah. Daripada 106 anggota yang direkodkan (dari 302 anggota keseluruhan), 87 adalah samurai, lapan petani, tiga peniaga, tiga doktor, tiga pendeta, dan dua orang tukang. Beberapa pemimpin utama, termasuk Sannan, Okita, Saitō, Nagakura, dan Harada, dilahirkan sebagai samurai.

Kod Shinsengumi yang terkenal dicipta oleh Hijikata Toshizō, mengandungi lima peraturan: dilarang menyimpang daripada kod samurai (bushido), meninggalkan Shinsengumi, mengutip wang secara peribadi, terlibat dalam litigasi orang lain, dan bergaduh secara peribadi. Hukuman bagi melanggar mana-mana peraturan ialah seppuku. Tambahan pula, jika ketua unit cedera parah dalam pertempuran, semua anggota unit mesti bertempur dan mati di tempat itu, dan mayat anggota tidak dibenarkan diambil, kecuali mayat ketua unit.

Anggota Shinsengumi mudah dikenali dalam pertempuran kerana seragam mereka yang unik. Mengikut arahan ketua Serizawa Kamo, seragam standard terdiri daripada haori dan hakama dipakai di atas kimono, dengan tali putih (tasuki) bersilang di dada dan diikat di belakang bagi mengelakkan lengan kimono mengganggu pergerakan tangan. Mereka juga memakai baju rantai ringan di bawah jubah dan topi keledar ringan daripada besi.

Ciri paling menonjol ialah haori berwarna asagi-iro (biru muda). Pada zaman dahulu, semasa upacara, samurai yang melakukan seppuku akan memakai kamishimo berwarna asagi-iro, menjadikan warna ini simbol kematian yang mulia. Lengan haori dihiasi dengan "jalur gunung putih", menghasilkan seragam yang sangat dikenali dan unik.

 Perang Boshin 
Pada tahun 1867, apabila Tokugawa Yoshinobu menarik diri dari Kyoto, Shinsengumi meninggalkan bandar itu dengan aman di bawah pengawasan wakadoshiyori, Nagai Naoyuki. Penarikan diri Shogun menandakan permulaan berakhirnya pemerintahan tentera Tokugawa dan membuka jalan kepada Perang Saudara Boshin.

Shinsengumi menyertai tentera Keshogunan dalam Pertempuran Toba–Fushimi pada Januari 1868 menentang tentera Imperial Jepun gabungan Chōshū, Satsuma dan Tosa. Dalam pertempuran ini, pemimpin mereka, Kondō Isami cedera ditembak. Selepas itu, mereka kembali ke Edo dan ditubuhkan semula sebagai Kōyō Chinbutai ("Kor Pemulihan Ketenteraman") untuk menumpaskan pemberontakan di Kōfu. Bagaimanapun, mereka tewas dalam Pertempuran Kōshū-Katsunuma pada 29 Mac 1868 dengan lapan anggota terbunuh dan lebih 30 cedera. Beberapa anggota meninggalkan unit ini dan menubuhkan Seiheitai.

Dalam tempoh ini, Kondō Isami ditangkap oleh tentera Imperial pada April 1868 kerana disyaki terlibat dalam pembunuhan Sakamoto Ryōma. Beliau dihukum mati dan dipenggal pada 17 Mei 1868. Sementara itu, anggota Shinsengumi lain, di bawah pimpinan Saitō Hajime terus berjuang mempertahankan wilayah Aizu dalam beberapa pertempuran termasuk Shirakawa dan Genting Bonari, sehingga akhirnya ditangkap sebagai tawanan perang.

Selepas itu, Hijikata Toshizō dan anggota yang masih hidup menyertai Republik Ezo di utara Jepun pada Disember 1868. Anggota Shinsengumi semakin berkurangan kepada kira-kira 100 orang, tetapi mereka terus bertempur walaupun Tokugawa jelas kalah. Dalam Pertempuran Teluk Miyako pada 6 Mei 1869, mereka melancarkan serangan berani untuk merampas kapal perang Imperial Kōtetsu, namun serangan itu gagal dengan ramai terbunuh akibat senjata Gatling kapal tersebut.

Pada minggu keempat Mei 1869, Hijikata memimpin 230 tentera Republik Ezo termasuk baki Shinsengumi melawan 600 tentera Imperial dalam Pertempuran Futamata selama 16 jam, akhirnya terpaksa berundur. Serangan balas pada malam berikutnya berjaya memaksa tentera Imperial melarikan diri. Hijikata dan pasukannya kemudian berundur ke Hakodate pada 10 Jun 1869.

 Pembubaran 
Hijikata Toshizō terbunuh akibat tembakan pada 20 Jun 1869 (kalendar lunar 11 Mei) semasa Pertempuran Hakodate di Hokkaido. Sebelum meninggal dunia, beliau menulis puisi kematian yang dihantar oleh pengawalnya, Ichimura Tetsunosuke kepada rumah saudara iparnya, yang menyatakan kesetiaannya kepada Tokugawa:

Sekumpulan anggota yang masih hidup, di bawah pimpinan terakhir Sōma Kazue, yang berada di bawah pengawasan Nagai Naoyuki di Benten Daiba, menyerah kalah tiga hari kemudian pada 23 Jun 1869 (kalendar lunar 14 Mei), menandakan pengakhiran Shinsengumi. Tentera Republik Ezo pula menyerah pada 27 Jun 1869 (kalendar lunar 18 Mei), sekaligus menamatkan Perang Saudara Boshin.

Beberapa anggota utama, termasuk Nagakura Shinpachi, Saitō Hajime, dan Shimada Kai, terselamat daripada peperangan. Sesetengah anggota seperti Takagi Teisaku, kemudian menjadi tokoh terkenal dalam era selepas Tokugawa."Takagi became a professor of economics at Hitotsubashi University".  Kuwana city website.

 Monumen 
Pada tahun 1875, dengan bantuan doktor Matsumoto Ryōjun dan beberapa bekas anggota Shinsengumi yang terselamat termasuk Saitō Hajime, Nagakura Shinpachi bersama mereka mendirikan tugu peringatan bagi Kondō Isami, Hijikata Toshizō, dan rakan anggota Shinsengumi yang gugur di kawasan kuil Jutoku-ji, yang kini dikenali sebagai Makam Shinsengumi di Itabashi, Tokyo. Mereka juga mengadakan upacara rekwim bagi roh anggota yang telah meninggal.

 Lihat juga 

 Battotai
 Hwarang
 Ishin shishi
 Ryōtarō Shiba
 Samurai
 Reiwa Shinsengumi

 Catatan 

 Pautan luar 

 SHINSENGUMI 新選組 Shinsengumi Website
 Hajimenokizu A site dedicated to Saitou Hajime and the Shinsengumi in various fictional and historical incarnations.
 Samurai archives – Shinsengumi

Category:Perang Boshin
Category:Pahlawan Jepun
Category:Pemulihan Meiji
Category:Penubuhan 1863
Category:Perkataan dan frasa bahasa Jepun
Kategori:Istilah bersejarah Jepun
Category:Polis rahsia